Част от причините за войната са заложени в предишната голяма война – Войната за испанското наследство. Тогава френският кандидат Филип V надделява срещу австрийския – ерцхерцог Карл. Австрия така и не признава властта на Филип, а Испания иска да си върне изгубените земи в Италия (островите Сардиния и Сицилия и Неаполитанското кралство). Тя прави опит през 1716-1718 г., в крайна сметка без успех. Испанската кралица Изабела Фарнезе и нейният фаворит Джулио Алберони подготвят нова атака от името на сина на Филип V и Изабела – дон Карлос.